Document ID: 32006R0831

ΚΑΝΟΝΙΣΜΌΣ (ΕΚ) αριθ. 831/2006 ΤΗΣ ΕΠΙΤΡΟΠΉΣ
της 2ας Ιουνίου 2006
σχετικά με την τροποποίηση του κανονισμού (ΕΚ) αριθ. 622/2003 για τον καθορισμό μέτρων για την εφαρμογή κοινών βασικών προτύπων ασφάλειας των αερομεταφορών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2002 για τη θέσπιση κοινών κανόνων στο πεδίο της ασφάλειας της πολιτικής αεροπορίας (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Δυνάμει του κανονισμού (ΕΚ) αριθ. 2320/2002, απαιτείται από την Επιτροπή να θεσπίσει μέτρα για την εφαρμογή κοινών βασικών προτύπων ασφάλειας των αερομεταφορών σε όλη την Κοινότητα. Ο κανονισμός (ΕΚ) αριθ. 622/2003 της Επιτροπής, της 4ης Απριλίου 2003, για τον καθορισμό μέτρων για την εφαρμογή κοινών βασικών προτύπων ασφάλειας των αερομεταφορών (2), υπήρξε η πρώτη πράξη θέσπισης τέτοιων μέτρων.
(2)
Απαιτούνται μέτρα, τα οποία να καθιστούν ακριβέστερα τα κοινά βασικά πρότυπα.
(3)
Όσον αφορά τα μέτρα εφαρμογής των προτύπων στα εφόδια των αεροπορικών εταιρειών και στο φορτίο, το ταχυδρομείο και τα επείγοντα μικροδέματα, το περιεχόμενο του κανονισμού (ΕΚ) αριθ. 622/2003 πρέπει να αναθεωρηθεί με βάση την εμπειρία που έχει αποκτηθεί.
(4)
Ο κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (3), προβλέπει ότι, για να χορηγηθεί η ιδιότητα της εξουσιοδοτημένης επιχείρησης, πρέπει να πληρούνται ενδεδειγμένα πρότυπα ασφάλειας πτήσεων και προστασίας από έκνομες ενέργειες, και ότι η αρμόδια αρχή ενός κράτους μέλους οφείλει, κατά τον ορισμό, την έγκριση ή την καταχώριση μεταφορικού γραφείου ως εγκεκριμένου μεταφορικού γραφείου, να λαμβάνει υπόψη τις σχετικές πληροφορίες που της παρέχει η τελωνειακή αρχή.
(5)
Σύμφωνα με τον κανονισμό (ΕΚ) αριθ. 2320/2002 και για να προληφθούν έκνομες ενέργειες, τα μέτρα που καθορίζονται στο παράρτημα του κανονισμού (ΕΚ) αριθ. 622/2003 είναι απόρρητα και δεν δημοσιεύονται. Ο ίδιος κανόνας ισχύει υποχρεωτικά και για οποιαδήποτε τροποποιητική πράξη.
(6)
Ο κανονισμός (ΕΚ) αριθ. 622/2003 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας από έκνομες ενέργειες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 622/2003 τροποποιείται όπως ορίζεται στο παράρτημα του παρόντος κανονισμού.
Το άρθρο 3 του εν λόγω κανονισμού ισχύει όσον αφορά την εμπιστευτική φύση του παραρτήματος αυτού.
Άρθρο 2
Ο παρών κανονισμός αρχίζει να ισχύει την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουνίου 2006.

Labels: 7
12
8